
A sztereotípiák az olasz-magyar interkulturális kommunikációban

Dolgozatom előszavában indoklom témaválasztásomat, majd a bevezetésben kiemelem a téma aktualitását és felhívom a figyelmet egyfajta kulturális egyesülés szükségességére, ezáltal megfogalmazom a dolgozat célját: egymás kultúrájának mélyebb megismerését. Ezt egy tanulmányaimhoz szorosan kapcsolódó téma ismertetése révén teszem, a magyar és az olasz nemzet egymásról alkotott sztereotípiái és a velük szembenálló valóság között vont párhuzamok bemutatásával, melyhez kutatómunkát végzetem egy általam elkészített kétnyelvű kérdőív segítségével.
A kutatómunka eredményeinek ismertetését megelőzően bevezetem az olvasót a téma tágabban értelmezett fogalomkörébe. A felhasznált szakirodalomra hivatkozva az interkulturális kommunikációtól a kultúra értelmezési formáin át, az alteritás kapcsán eljutok a sztereotípiák tárgyalásáig. A sztereotípiák fajtáin kívül szót ejtek még kialakulásukról, funkcióikról, s a témával behatóbban foglalkozó magyar és olasz kutatókról is.
Ezután kezdek bele kutatómunkám részletes ismertetésébe a kérdőív eredményeinek bemutatásával, melynek első szakaszában a válaszadók viszonyát mértem a sztereotípiákhoz, és az országukban élő kisebbségekhez.
A második szakaszban kommentár nélkül gyűjtöttem össze azokat a sztereotípiákat, melyeket a válaszadók egymásról alkottak.
Az ezt követő szakasz a dolgozat leglényegesebb része. A két nemzet itt kerül szembe egymással, adott összehasonlítási szempontok szerint, melyek esetemben a kultúra látható és nem látható elemei. Ezekből az elemekből tizenhármat tárgyalok részletesebben, a teljesség igénye nélkül. Ezek a nyelv és a beszéd, a konfliktuskezelés és humorérzék, a család-centrikusság, a munkamorál, a műveltség, a művészetek, a vallás, a politika, a sport, a közlekedés, a divat, a gasztronómia és a nemzeti identitás kérdése.
A párhuzamok vonása után a válaszadók önreflexiójának eredményeit ismertetem, mindkét nemzet szemszögéből. A dolgozat fontos szerkezeti eleme, hogy a jellemzők mindig egy oda-vissza működő rendszerben kerülnek bemutatásra, hangsúlyozva ezzel a nemzetek sajátos, és kevésbé sajátos tulajdonságaikat.
Az összegzésben érkezek el a végső fázishoz, ahol újra felsorolom, s ezúttal már meg is magyarázom a sztereotípiákat, melyek a dolgozat elején már feltüntetésre kerültek kommentár nélkül.
A dolgozat mellékleteként az általam készített online kérdőív összesített eredményeit csatoltam.



